32003L0113
L 324/24
JURNALUL OFÍCIAL AL UNIUNII EUROPENE
DIRECTIVA 2003/113/CE A COMISIEI
din 3 decembrie 2003
de modificare a anexelor la Directivele 86/362/CEE, 86/363/CEE și 90/642/CEE ale Consiliului privind stabilirea conținuturilor maxime de reziduuri de pesticide din și de pe cereale, produse alimentare de origine animală și anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), astfel cum a fost modificată ultima dată prin Directiva 2003/62/CE a Comisiei (2), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (3), astfel cum a fost modificată ultima dată prin Directiva 2003/60/CE a Comisiei (4), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (5), astfel cum a fost modificată ultima dată prin Directiva 2003/69/CE a Comisiei (6), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (7), astfel cum a fost modificată ultima dată prin Directiva 2003/84/CE a Comisiei (8), în special articolul 4 alineatul (1) litera (f),
întrucât:
(1)
Substanțele active 2,4-DB linuron și pendimetalin au fost incluse în anexa I la Directiva 91/414/CEE prin Directiva 2003/31/CE a Comisiei (9).
(2)
Noile substanțe active imazamox, oxasulfuron, etoxisulfuron, foramsulfuron, oxadiargil și ciazofamid au fost incluse în anexa I la Directiva 91/414/CEE prin Directiva 2003/23/CE a Comisiei (10).
(3)
Includerea în anexa I la Directiva 91/414/CEE a substanțelor active în cauză s-a realizat pe baza evaluării informațiilor furnizate în ceea ce privește utilizările propuse. Anumite state membre au prezentat informații privind respectivele utilizări, în conformitate cu articolul 4 alineatul (1) litera (f) din Directiva 91/414/CEE. Informațiile disponibile au fost analizate și sunt suficiente în vederea stabilirii anumitor conținuturi maxime de reziduuri (CMR).
(4)
În cazul în care nu există un CMR comunitar sau provizoriu, statele membre stabilesc, în conformitate cu articolul 4 alineatul (1) litera (f) din Directiva 91/414/CEE, un CMR național provizoriu, înainte de autorizarea produselor fitosanitare care conțin substanțele active în cauză.
(5)
În scopul includerii substanțelor active în cauză în anexa I la Directiva 91/414/CEE, evaluările tehnice și științifice corespunzătoare au fost realizate sub formă de rapoarte de sinteză ale Comisiei. Datele de finalizare ale rapoartelor de sinteză pentru substanțele active în cauză sunt prevăzute de directivele Comisiei menționate la motivele 1 și 2. Respectivele rapoarte stabilesc doza zilnică admisă (DZA) și, după caz, doza acută de referință (DARf), pentru substanțele în cauză. Expunerea consumatorilor de produse alimentare tratate cu substanțele active în cauză a fost estimată și evaluată în conformitate cu procedurile și practicilor comunitare în vigoare, ținându-se seama de orientările publicate de Organizația Mondială a Sănătății (11) și de avizul Comitetului științific pentru plante (12) privind metodologia utilizată. S-a calculat ca CMR propuse în acest sens să nu ducă la depășirea dozei zilnice admise sau a dozei acute de referință.
(6)
Pentru a garanta o protecție adecvată a consumatorului împotriva expunerii la reziduurile rezultate în urma utilizării neautorizate a produselor fitosanitare, se recomandă stabilirea unor CMR provizorii pentru combinațiile de produse/pesticide în cauză la un nivel egal cu limita de detectare.
(7)
Stabilirea unor CMR provizorii la nivel comunitar nu împiedică statele membre să stabilească CMR provizorii, aplicabile substanțelor prevăzute în prezenta directivă, în conformitate cu articolul 4 alineatul (1) litera (f) din Directiva 91/414/CEE și anexei VI la aceeași directivă. Se consideră că o perioadă de patru ani este suficientă pentru a determina majoritatea celorlalte utilizări ale substanțelor active în cauză. La încheierea respectivei perioade, CMR provizorii trebuie să devină definitive.
(8)
Prin urmare, la anexele la directivele 86/362/CEE, 86/363/CEE și 90/642/CEE trebuie adăugate toate reziduurile de pesticide generate în urma utilizării respectivelor produse fitosanitare, pentru a permite supravegherea corespunzătoare și controlul adecvat al interzicerii utilizării lor și pentru protecția consumatorului. Anexele la directivele 86/362/CEE, 86/363/CEE și 90/642/CEE trebuie modificate în consecință.
(9)
Prezenta directivă este conformă cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri de pesticide pentru substanțele active 2,4-DB, linuron, pendimetalin, imazamox, oxasulfuron, etoxisulfuron, foramsulfuron, oxadiargil și ciazofamid, prevăzute în anexa I la prezenta directivă, se adaugă la anexa II partea A la Directiva 86/362/CEE.
Articolul 2
Conținuturile maxime de reziduuri de pesticide pentru substanța activă pendimetalin, prevăzute în anexa II la prezenta directivă, se adaugă la anexa II partea A la Directiva 86/363/CEE. Conținuturile maxime de reziduuri de pesticide pentru substanțele active 2,4-DB și oxasulfuron, prevăzute în anexa III la prezenta directivă, se adaugă la anexa II partea B la Directiva 86/363/CEE.
Articolul 3
Conținuturile maxime de reziduuri de pesticide pentru substanțele active 2,4-DB, linuron, pendimetalin, imazamox, oxasulfuron, etoxisulfuron, foramsulfuron, oxadiargil și ciazofamid, prevăzute în anexa IV la prezenta directivă, se adaugă la anexa II la Directiva 90/642/CEE.
Articolul 4
Statele membre pun în aplicare actele cu putere de lege și actele administrative necesare pentru a se conforma prezentei directive la cel mult șase luni de la data publicării prezentei directive în Jurnalul Oficial al Uniunii Europene. Statele membre informează de îndată Comisia cu privire la aceasta.
Dispozițiile în cauză sunt aplicate începănd de la 4 iunie 2005.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 3 decembrie 2003.